ΚΑΝΟΝΙΣΜΟΣ (ΕΟΚ) αριθ. 1090/76 ΤΗΣ ΕΠΙΤΡΟΠΗΣ της 11ης Μαΐου 1976 περί καθορισμού του ποσού και των όρων χορηγήσεως της πριμοδοτήσεως για την εκρίζωση ορισμένων ποικιλιών μηλιών και αχλαδιών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 794/76 του Συμβουλίου, της 6ης Απριλίου 1976, περί καθορισμού νέων μέτρων για την εξυγίανση της οπωροπαραγωγής της Κοινότητος(1), και ιδίως τα άρθρα 1 και 3,

Εκτιμώντας:

ότι για να υπάρξει ανταπόκριση στους στόχους του κανονισμού (ΕΟΚ) αριθ. 794/74 πρέπει να προσδιορισθούν οι όροι, υπό τους οποίους πρέπει να χορηγείται η πριμοδότηση που προβλέπεται από τον κανονισμό αυτό- ότι πρέπει για το σκοπό αυτό, να καθορισθούν τα οπωροφόρα δένδρα, τα οποία δύναται να αφορά η εκρίζωση και να προσδιορισθεί, ανάλογα με τον τρόπο αναπτύξεως των δένδρων, η ελαχίστη έκταση ή ο ελάχιστος αριθμός των δένδρων τα οποία αφορά η ενέργεια αυτή-

ότι για να αποφευχθεί ο κίνδυνος επαναφυτεύσεως των εκριζωθέντων δένδρων, πρέπει να προβλεφθεί η υποχρέωση να καθίστανται ακατάλληλα για τη χρήση αυτή-

ότι είναι απαραίτητο, για να εξασφαλισθεί η αποτελεσματικότης του συστήματος, να ορίζονται επακριβώς οι ενδείξεις που πρέπει να αναγράφονται στην αίτηση χορηγήσεως πριμοδοτήσεως και να επαληθεύεται η ακρίβεια των πληροφοριών αυτών-

ότι πρέπει, πριν από την καταβολή της πριμοδοτήσεως που αναφέρεται στο άρθρο 3 παράγραφος 2 του κανονισμού (ΕΟΚ) αριθ. 794/76, να διαπιστώνεται ότι η εκρίζωση έλαβε πράγματι χώρα- ότι η διαπίστωση αυτή πρέπει να βεβαιώνεται για να χρησιμεύσει σαν απόδειξη στον αιτούντα ότι πράγματι προέβη στην εκρίζωση-

ότι τα μέτρα που προβλέπονται από τον παρόντα κανονισμό είναι σύμφωνα με τη γνώμη της Επιτροπής Διαχειρίσεως Οπωροκηπευτικών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Κατά την έννοια του κανονισμού (ΕΟΚ) αριθ. 794/76, θεωρούνται σαν μηλιές των ποικιλιών "Γκόλντεν Ντελίσιους", "Στάρκινγκ Ντελίσιους" και "Ιμπερατόρε" και σαν αχλαδιές της ποικιλίας "Πάσε Κρασάνε", τα υγιή δένδρα που είναι ικανά να παρέχουν μία κανονική παραγωγή επιτραπεζίων φρούτων των ποικιλιών αυτών και τα οποία φυτεύτηκαν το αργότερο κατά την διάρκεια του χειμώνος 1970/71-

- σαν δένδρα άλλων ποικιλιών, οι μηλιές και αχλαδιές που φυτεύθηκαν στο ίδιο αγροτεμάχιο με τις προηγούμενες, σε εναλλαγή με αυτές, και για να εξασφαλισθεί η γονιμοποίησή τους, υπό την προϋπόθεση ότι τα δένδρα των ποικιλιών "Γκόλντεν Ντελίσιους", "Στάρκινγκ Ντελίσιους", "Ιμπερατόρε" ή "Πάσε Κρασάνε" αποτελούν τουλάχιστον τα δύο τρίτα των δένδρων του αγροτεμαχίου αυτού.

Άρθρο 2

1. Για τις φυτείες πλήρους καλύψεως η πριμοδότηση χορηγείται μόνο αν η εκρίζωση αφορά το ίδιο είδος, τουλάχιστον σε έκταση:

- 25 άρια υψικόρμων δένδρων,

- 15 άρια μεσοκόρμων δένδρων,

- 15 άρια χαμηλοκόρμων δένδρων.

Θεωρούνται φυτείες πλήρους καλύψεως, κατά την έννοια του παρόντος κανονισμού, οι φυτείες που απαιτούν τουλάχιστον:

- για τα υψηλόκορμα δένδρα: 100 μονάδες ανά εκτάριο,

- για τα μεσόκορμα δένδρα: 170 μονάδες ανά εκτάριο,

- για τα χαμηλόκορμα δένδρα: 340 μονάδες ανά εκτάριο.

2. Για τις φυτείες που είναι διάσπαρτες στην ίδια εκμετάλλευση ή για τις μικτές καλλιέργειες, η πριμοδότηση χορηγείται μόνο για την εκρίζωση τουλάχιστον 50 χαμηλοκόρμων δένδρων ή 25 υψηλοκόρμων ή μεσοκόρμων δένδρων.

Για τον υπολογισμό της πριμοδοτήσεως, η καλυπτόμενη έκταση καθορίζεται ως εξής:

- 100 μ2 ανά υψηλόκορμο δένδρο,

- 60 μ2 ανά μεσόκορμο δένδρο,

- 30 μ2 ανά χαμηλόκορμο δένδρο.

3. Το ποσό της πριμοδοτήσεως για την εκρίζωση καθορίζεται βάσει 1 100 λογιστικών μονάδων ανά εκτάριο.

Άρθρο 3

Τα εκριζωθέντα δένδρα πρέπει να καταστούν ακατάλληλα για επαναφύτευση.

Άρθρο 4

Η αίτηση χορηγήσεως της πριμοδοτήσεως υποβάλλεται στην αρμόδια αρχή που ορίζεται από κάθε Κράτος μέλος. Περιλαμβάνει ιδίως για κάθε είδος, για το οποίο ζητείται η πριμοδότηση:

α) την ένδειξη:

- της καλυπτομένης εκτάσεως, αν πρόκειται για φυτεία πλήρους καλύψεως, του αριθμού των δένδρων, αν πρόκειται για διάσπαρτες φυτείες ή μικτές καλλιέργειες-

- της ηλικίας κατά προσέγγιση και του τρόπου αναπτύξεως των δένδρων.

β) την ένδειξη:

- της εκτάσεως που καλύπτεται από δένδρα προς εκρίζωση αν πρόκειται για μία φυτεία πλήρους καλύψεως, του αριθμού των δένδρων προς εκρίζωση, αν πρόκειται για διάσπαρτες φυτείες ή μικτές καλλιέργειες-

- της ηλικίας κατά προσέγγιση και του τρόπου αναπτύξεως των δένδρων προς εκρίζωση-

- των ποικιλιών στις οποίες αναφέρεται η ενέργεια αυτή, ενδεχόμενα ταξινομημένες σε κύριες ποικιλίες ("Γκόλντεν Ντελίσιους", Στάρκινγκ Ντελίσιους", "Ιμπερατόρε", "Πάσε Κρασάνε") και βοηθητικές ποικιλίες-

- των ποσοτήτων που παρήχθησαν από τα δένδρα προς εκρίζωση κατά τη διάρκεια των τριών τελευταίων ετών-

- της προβλεπόμενης ημερομηνίας εκριζώσεως.

Άρθρο 5

Μετά την παραλαβή της αιτήσεως, το όργανο που υποδεικνύει η αρμόδια αρχή προβαίνει στην επαλήθευση των ενδείξεων που αναφέρονται στο άρθρο 4 υπό α) και β) πρώτη, δεύτερη και τρίτη περίπτωση.

Αφού προβεί στην επαλήθευση αυτή και καταχωρήσει την υποχρέωση που ανέλαβε ο γεωργός, να παραιτηθεί για μία περίοδο 5 ετών από της ημερομηνίας εκριζώσεως από κάθε νέα φύτευση, στην εκμετάλλευσή του, μηλιών, αχλαδιών και ροδακινιών, εκτός από εκείνες που προβλέπονται στο άρθρο 2 παράγραφος 2 υπό β) του κανονισμού (ΕΟΚ) αριθ. 794/76, η αρμόδια αρχή διαπιστώνει ότι η αίτηση είναι αποδεκτή.

Άρθρο 6

Κατόπιν αιτήσεως του ενδιαφερομένου, το όργανο που υποδεικνύεται από την αρμόδια αρχή διαπιστώνει ότι η εκρίζωση πραγματοποιήθηκε και βεβαιώνει το χρονικό σημείο, κατά το οποίο έλαβε χώρα.

Άρθρο 7

Η απόδειξη που προβλέπεται στο άρθρο 3 παράγραφος 2 του κανονισμού (ΕΟΚ) αριθ. 794/76 προσκομίζεται από τον γεωργό, με την υποβολή στην αρμόδια αρχή της βεβαιώσεως που αναφέρεται στο άρθρο 6.

Άρθρο 8

Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 11 Μαΐου 1976.

Για την Επιτροπή

P. J. LARDINOIS

Μέλος της Επιτροπής

(1) ΕΕ αριθ. Ν 93 της 8.4.1976, σ. 3.